התפילה ועיצוב המרחב
ישיבת שיח יצחק, יום עיון תשע"ח

א. התגלות כהתמקמות
פרנץ רוזנצווייג, נהריים עמ' 206 
התגלות היא התמצאות. לאחר ההתגלות יש מעלה ומטה ממשיים בטבע, לא מעלה ומטה שביחס זה לזה... ומוקדם ומאוחר קבועים ממש בזמן. היינו: בחלל ה'טבעי' ובזמן הטבעי התווך הוא לעולם אותה נקודה שבה אני נמצא באותה שעה ('האדם מידת הכל'); בעולם החללי-הזמני-ההתגלותי התוך הוא נקודה קפואה ללא נוע שאין אני מסיט אותה עם תנועותי ועם השתנויותי... (אלוהים ומימרתו מידת הכל)... זה רעיון שפשטותו ופוריותו מדהימות, והוא נכון בלי ספק.

פרנץ רוזנצווייג, מבחר אגרות וקטעי יומן עמ' 107-109 
ההתגלות קובעת מצד אחד מעלה ומטה... ומצד אחר מבדילה היא בין מוקדם למאוחר, בין עבר לעתיד. האינסופי ('המוחלט') יורד על פני האדמה וקובע מכאן, ממקום ירידתו, גבולות אל תוך ים-החלל ואל תוך זרימת הזמן. זהו זה. מעלה ומטה, למרות קופרניקוס. צפון, דרום, מזרח ומערב. במקום שהאדם רק יסתובב, כדי שימין יהפך לשמאל... כבר לא קיים דבר הנמצא בכל מקום או בשום מקום, אלא יש גבולות וכיוונים קבועים. יודע אדם היכן הוא עומד ומכיר את המטרה, במקום ה'בכל מקום' של התחושה הבלתי מוגדרת - ההצבעה באצבע על השם.

פירושי פרנץ רוזנצווייג לשירי ריה"ל, עמ' 95-96
האנושות לא הייתה מניחה להוציא את התפילה מליבה בקלות אילולא הלך העולם ונתעלם מעיני הבריות במהלך המאה שחלפה לא מכבר. האשמה היא בעיקר בפופולריזציה של תורות קופרניקוס וניוטון במאה שחלפה, עקב חינוך החובה בבית הספר העממי... יתרונה העצום של המערכת של פטולמיאוס על זו של קופרניקוס היה שלפחות בצעדיה הראשונים תבונת הנבונים תאמה את השקפת המזג הילדותי (כיום, כששתי השיטות שוב אינן נכונות, רשאים אנו להודות ביתרון זה)... אז יכלו עדיין לסמוך על כך שלמטה הוא אכן למטה ולמעלה – למעלה. קופרניקוס שלל מן האנושות בטחון זה, וכפי שאנו יודעים היום, לא בצדק... 'המקום שעומדים הוא תמיד למטה', ענה ילד קטן, כשאחותו שאלה אותו מדוע תושבי הצד הנגדי של כדור הארץ אינם נופלים. ומכיוון שידעו זאת יכלו לראות במה שתמיד למעלה ובמה שתמיד למטה ובמה שתמיד ביניהם את היסודות של כל הדברים. הם יכלו לא רק לדעת זאת אלא אף לראותו. 


ב. שכינה במרכז
בבלי ברכות, דף ל ע"א
ת"ר: סומא ומי שאינו יכול לכוין את הרוחות, יכוין לבו כנגד אביו שבשמים שנאמר "והתפללו אל ה'".
היה עומד בחוץ לארץ, יכוין את לבו כנגד ארץ ישראל שנאמר "והתפללו אליך דרך ארצם". 
היה עומד בארץ ישראל, יכוין את לבו כנגד ירושלים שנאמר "והתפללו אל ה' דרך העיר אשר בחרת". 
היה עומד בירושלים, יכוין את לבו כנגד בית המקדש שנאמר "והתפללו אל הבית הזה". 
היה עומד בבית המקדש, יכוין את לבו כנגד בית קדשי הקדשים שנאמר "והתפללו אל המקום הזה". 
היה עומד בבית קדשי הקדשים, יכוין את לבו כנגד בית הכפורת. 
היה עומד אחורי בית הכפורת, יראה עצמו כאילו לפני הכפורת. 
נמצא עומד במזרח – מחזיר פניו למערב. במערב – מחזיר פניו למזרח. בדרום – מחזיר פניו לצפון. בצפון – מחזיר פניו לדרום. נמצאו כל ישראל מכוונין את לבם למקום אחד. 
אמר ר' אבין ואיתימא ר' אבינא: מאי קראה? "כמגדל דויד צוארך בנוי לתלפיות", תל שכל פיות פונים בו.

מלכים א ח
וַיַּעֲמֹד שְׁלֹמֹה לִפְנֵי מִזְבַּח ה' נֶגֶד כָּל קְהַל יִשְׂרָאֵל וַיִּפְרֹשׂ כַּפָּיו הַשָּׁמָיִם... כִּי הַאֻמְנָם יֵשֵׁב אֱלֹהִים עַל הָאָרֶץ, הִנֵּה הַשָּׁמַיִם וּשְׁמֵי הַשָּׁמַיִם לֹא יְכַלְכְּלוּךָ, אַף כִּי הַבַּיִת הַזֶּה אֲשֶׁר בָּנִיתִי. וּפָנִיתָ אֶל תְּפִלַּת עַבְדְּךָ וְאֶל תְּחִנָּתוֹ ה' אֱלֹהָי, לִשְׁמֹעַ אֶל הָרִנָּה וְאֶל הַתְּפִלָּה אֲשֶׁר עַבְדְּךָ מִתְפַּלֵּל לְפָנֶיךָ הַיּוֹם. לִהְיוֹת עֵינֶךָ פְתֻחוֹת אֶל הַבַּיִת הַזֶּה לַיְלָה וָיוֹם, אֶל הַמָּקוֹם אֲשֶׁר אָמַרְתָּ יִהְיֶה שְׁמִי שָׁם, לִשְׁמֹעַ אֶל הַתְּפִלָּה אֲשֶׁר יִתְפַּלֵּל עַבְדְּךָ אֶל הַמָּקוֹם הַזֶּה. וְשָׁמַעְתָּ אֶל תְּחִנַּת עַבְדְּךָ וְעַמְּךָ יִשְׂרָאֵל אֲשֶׁר יִתְפַּלְלוּ אֶל הַמָּקוֹם הַזֶּה, וְאַתָּה תִּשְׁמַע אֶל מְקוֹם שִׁבְתְּךָ אֶל הַשָּׁמַיִם וְשָׁמַעְתָּ וְסָלָחְתָּ.


ג. שכינה במערב, שכינה בכל מקום
בבלי בבא בתרא, דף כה ע"א
משנה. מרחיקין את הנבלות ואת הקברות ואת הבורסקי מן העיר חמשים אמה. אין עושין בורסקי אלא למזרח העיר. רבי עקיבא אומר: לכל רוח הוא עושה חוץ ממערבה, ומרחיק חמשים אמה...
גמרא. ...דתניא, ר' עקיבא אומר: לכל רוח הוא עושה ומרחיק חמשים אמה, חוץ ממערבה דאינו עושה כל עיקר, מפני שהיא תדירא... מאי תדירא – תדירא בשכינה. דאמר ר' יהושע בן לוי: בואו ונחזיק טובה לאבותינו שהודיעו מקום תפילה, דכתיב "וצבא השמים לך משתחוים".
מתקיף לה רב אחא בר יעקב: ודלמא כעבד שנוטל פרס מרבו וחוזר לאחוריו ומשתחווה? קשיא. 
ורבי אושעיא סבר שכינה בכל מקום. 
דאמר רבי אושעיא: מאי דכתיב "אתה הוא ה' לבדך אתה עשית את השמים וגו'", שלוחיך לא כשלוחי בשר ודם. שלוחי בשר ודם ממקום שמשתלחים לשם מחזירים שליחותן, אבל שלוחיך למקום שמשתלחין משם מחזירין שליחותן, שנאמר "התשלח ברקים וילכו ויאמרו לך הננו", יבואו ויאמרו לא נאמר אלא וילכו ויאמרו, מלמד שהשכינה בכל מקום. 
ואף רבי ישמעאל סבר שכינה בכל מקום, דתנא דבי רבי ישמעאל מנין ששכינה בכל מקום שנאמר "הנה המלאך הדובר בי יוצא ומלאך אחר יוצא לקראתו", אחריו לא נאמר אלא לקראתו, מלמד ששכינה בכל מקום. 
ואף רב ששת סבר שכינה בכל מקום, דאמר לו רב ששת לשמעיה: לכל רוחתא אוקמן לבר ממזרח, ולאו משום דלית ביה שכינה, אלא משום דמורו בה מיני. 
ורבי אבהו אמר שכינה במערב, דאמר רבי אבהו מאי אוריה אויר יה.

תוספות, שם
וצבא השמים לך משתחווים. ואם תאמר, בלילה נמי במזרח משתחווים. ויש לומר דאין לנו ללמוד אלא ממה שאנו רואין. 
ואם תאמר ואמאי לא נדע מקום תפילה מבית המקדש, שהייתה שם שכינה במערב. ויש לומר דמשם אין ללמוד, דאף על גב דשכינה בכל מקום, אי אפשר להשים ארון וכפורת אלא בצד אחד. וריצב"א אומר דמשם אין ללמוד דשכינה במערב, דנהי דבית קדשי הקדשים היה במערב המקדש, מכל מקום הארון שהשכינה שם, כדכתיב ונועדתי לך שם, היה במזרח בית קדשי הקדשים.
לכל רוחתא אוקמן. כל הני אמוראי לית להו הא דתניא בברכות (דף ל.) שחייב אדם להתפלל נגד ירושלים...

מורה נבוכים ח"ג פרק מה
ידוע שעובדי עבודה זרה היו פונים לבנות מקדשיהם ולהציב את צורותיהם במקום הגבוה ביותר שהיו מוצאים שם על ההרים הרמים. לכן הבדיל אברהם אבינו את הר המוריה, בשל היותו ההר הגבוה ביותר שם, והכריז שם את ייחוד ה'. הוא ייחד את כיוון התפילה והגדיר אותו מערבה בדיוק, מפני שקודש הקדשים במערב. זאת היא משמעות דברם שכינה במערב. (החכמים) ז"ל הבהירו בגמרא יומא שאברהם אבינו הגדיר את כיוון התפילה, כלומר, בית קודש הקדשים.  לדעתי הטעם לזאת הוא שהדעה המקובלת בזמן ההוא היתה לעבוד לשמש ושהוא אלוה, ובלי ספק האנשים כולם פנו מזרחה. לכן פנה אברהם אבינו מערבה בהר המוריה, כלומר, במקדש, כדי שיפנה עורף לשמש.


כוכבי אור
שֶׁפַּעַם אַחַת נָסַע רַבֵּנוּ זַ"ל בַּדֶּרֶךְ עִם רַבִּי חַייקְל זַ"ל, וְרַבֵּנוּ זַ"ל הָיָה אָז בִּדְבֵקוּת נִפְלָאָה, וְנִדְמָה לְרַבִּי חַייקְל שֶׁרַבֵּנוּ זַ"ל מִתְנַמְנֵם, וּבַדֶּרֶךְ שֶׁמִּן הַצַּד יָשַׁב וְדָר אָז אֶחָד שֶׁהָיָה מְקרָב מְעַט לְרַבֵּנוּ זַ"ל וְגַם הָיָה לוֹ צַד קֻרְבָה עִם רַבִּי חַייקְל, וְרָמַז רַבִּי חַייקְל לְהַבַּעַל-עֲגָלָה לִנְטוֹת אֶל קְרוֹבוֹ שֶׁדָּר שָׁם בְּדֶרֶךְ צְדָדִית, וּכְשֶׁבָּאוּ שָׁם צִוָּה רַבִּי חַייקְל לְהַבַּעַל-עֲגָלָה לַעֲמד שָׁם, וְעָמַד שָׁם. וְדֶרֶךְ רַבֵּנוּ זַ"ל הָיָה לִבְלִי לְהִתְעַקֵּשׁ עַל שׁוּם דָּבָר, וְעָשָה עַצְמוֹ כְּאִלּוּ לא יָדַע, וְיָרַד מֵהָעֲגָלָה וְנִכְנַס לְבֵית הָאִישׁ הַהוּא, וּכְשֶׁרָאָה הָאִישׁ הַבַּעַל-בַּיִת אֶת רַבֵּנוּ זַ"ל, נִתְפַּעֵל מְאד וְנָתַן לוֹ שָׁלוֹם בְּשִמְחָה, וְשָׁאַל אוֹתוֹ רַבִּי חַייקְל: "הַאִם יֵשׁ לְךָ מְעַט יַי"שׁ אוֹ מִינֵי מְתִיקָה לְכִבּוּד?" וְהֵשִׁיב: אֵין כְּלוּם וּבֵיתוֹ רֵיקָם! אָמַר לוֹ: "לֵךְ אֶל הַ'קְרֶעטְשְׁמֶע' (אַכְסַנְיָה) הַסְּמוּכָה וְתָבִיא דְבַר-מָה לְכִבּוּד!" וְהֵשִׁיב שֶׁאֵין לוֹ בַּמֶּה לִקְנוֹת. אָמַר לוֹ: "קַח אֵיזֶה חֵפֶץ לְמַשְׁכּוֹן!" וְלָקַח אֶת מְנוֹרוֹת שַׁבָּת שֶׁל אִשְׁתּוֹ וְהֵבִיא מְעַט מַשְׁקֶה וּמַטְעַמִּים. וּכְשֶׁמִּלֵּא אֶת הַכּוֹס לִכְבוֹד רַבֵּנוּ זַ"ל, בְּתוֹךְ-כָּךְ עָבְרוּ הַיְלָדִים עֲרוּמִּים וִיחֵפִים, לְבוּשִׁים קָרוּעַ וּבָלוּא. 
רָמַז רַבִּי חַייקְל לְרַבֵּנוּ זַ"ל אֶת כָּל זֶה וְאָמַר לוֹ שֶׁיַּשְׁפִּיעַ לוֹ אֵיזֶה שֶׁפַע. עָנָה וְאָמַר רַבֵּנוּ זַ"ל: "אֲנִי אֵין לִי שֶׁפַע בִּשְׁבִילוֹ, רַק אִם תִּרְצֶה, אַתָּה תִּתֶּן לוֹ שֶׁפַע!"... וְהָיָה שָׁם בַּבַּיִת כְּלִי עִם מַיִם, וְשָׁפַךְ רַבִּי חַייקְל אֶת הַכְּלִי הַנַּ"ל בְּאֶמְצַע הַבַּיִת, וְלָקַח הַ"קַאטְשֶׁערִי" [=מַעֲרוֹךְ] וְהֶחֱלִיק אֶת הַמַּיִם וְאָמַר בְּזֶה הַלָּשׁוֹן: "שֶׁפַע לְמִזְרָח! שֶׁפַע לְמַעֲרָב! שֶׁפַע לְדָרוֹם! שֶׁפַע לְצָפוֹן!" וְהִגְבִּיהַּ רַבֵּנוּ זַ"ל אֶת הַ"קַאפְטִין" [=מְעִיל עֶלְיוֹן] שֶׁלּוֹ וְאָמַר אֵלָיו: "חַייקְל, לִי לא תִּתֵּן שֶׁפַע!" וְאַחַר-כָּךְ קִבְּלוּ רְשׁוּת מִבַּעַל-הַבַּיִת וְנָסְעוּ מִשָּׁם. 
וּכְשֶׁנָּסְעוּ מִשָּׁם, בָּאוּ מַחֲנֵה עֲרֵלִים הַמּוֹבִילִים לָעִיר מַפּוֹת פִּשְׁתָּן, שְעַר רְחֵלִים וְעוֹרוֹת וְכַדּוֹמֶה לִמְכּר; וְשָׁאֲלוּ אֶת בַּעַל-הַבַּיִת אִם יֶשׁ לוֹ לִמְכּר יַי"שׁ, שֵׁכָר, דָּג מָלוּחַ, עוּגוֹת וְכַדּוֹמֶה, וַיַּעַן לָהֶם שֶׁאֵין לוֹ כְּלוּם. וַיִּשְׁאֲלוּ אוֹתוֹ, מַדּוּעַ? וְהֵשִׁיב לָהֶם, מֵחֲמַת שֶׁאֵין לוֹ כֶּסֶף. וַיּאמְרוּ לוֹ, שֶׁיַּלְווּ לוֹ אֵיזֶה סְכוּם לִסַּע הָעִירָה לִקְנוֹת כָּל הַנִּצְרָךְ, וּכְשֶׁיִּסְעוּ בַּחֲזָרָה יִקְנוּ מִמֶּנּוּ; וּמֵחֲמַת שֶׁאַתָּה אִישׁ יָשָׁר, אֵין לָנוּ לִדְאג מֵהַכֶּסֶף; וְכַמְדֻמֶּה לִי שֶׁהִלְווּ לוֹ חֲמִשָּׁה רוּבַּל-כֶּסֶף. עַד הַיּוֹם הַהוּא דֶּרֶךְ הָעֲרֵלִים הָיָה לַעֲמד בְּהַ"קְרֶעטְשְׁמֶע" שֶׁעַל-יַד הַדֶּרֶךְ, וּמִן הַיּוֹם הַהוּא וָהָלְאָה הִתְחִילוּ לַעֲמד אֶצְלוֹ וְקָנוּ מִמֶּנּוּ כָּל מַה שֶּׁהָיוּ צְרִיכִים, וְהִתְחִיל לִהְיוֹת בַּעַל שֶׁפַע; וְגַם מָכְרוּ לוֹ כָּל מַה שֶּׁהָיָה לָהֶם הֵן מִן הַשָּׂדֶה, קִטְנִיּוֹת וּתְבוּאָה וּפִשְׁתָּן, וְהֵן עוֹרוֹת חַיּוֹת וְגַם עוֹפוֹת וְכַדּוֹמֶה, וְהוּא מְכָרָם בָּעִיר וְהִרְוִיחַ אַחַת עַל אַחַת וְהִתְחִיל לַעֲלוֹת לְמַעְלָה לְמָעְלָה. וּכְשֶׁהִתְחִיל לְהַשִּׂיג מְעַט כֶּסֶף, קָנָה אֵיזֶה בְּהֵמוֹת וְעָשָה חֶמְאָה וּגְבִינָה, וְהִתְחִיל לְהוֹבִיל לָעִיר גַּם חָלָב לִמְכּר. וּבְבוֹאוֹ לָעִיר לִמְכּר כָּל הַנַּ"ל וְגַם לִקְנוֹת כָּל הַדְּבָרִים הַנִּצְרָכִים לוֹ, אַגַּב בָּא אֶל רַבֵּנוּ זַ"ל לְקַבֵּל שָׁלוֹם. וְכַעֲבר אֵיזֶה זְמַן וּכְבָר הָיָה טָרוּד וּבָהוּל, שֶׁכְּבָר לא הָיָה לוֹ פְּנַאי לִכְנס אֶל רַבֵּנוּ זַ"ל מֵחֲמַת שֶׁהָיָה צָרִיךְ לִמְכּר הַסְּחוֹרָה וְגַם לִקְנוֹת וְלַעֲשֹוֹת חֶשְׁבּוֹנוֹת, וּמִתּוֹךְ-כָּךְ מָנַע אֶת עַצְמוֹ מִלִּכְנס אֶל רַבֵּנוּ זַ"ל, כִּי נִתְיָרֵא שֶׁלּא יַתְחִיל לְדַבֵּר עִמּוֹ וִיבַטֵּל זְמַנּוֹ, אוֹ אוּלַי אֶחָד מֵאֲנַ"שׁ יַתְחִיל לְדַבֵּר עִמּוֹ וְכַנַּ"ל. 	
פַּעַם אַחַת כְּשֶׁהָיָה יָרִיד בִּבְּרַסְלֶב, וְרָץ בִּמְהִירוּת אֶל הַשּׁוּק לִקְנוֹת וְלִמְכּר, וְחַלּוֹנוֹת רַבֵּנוּ זַ"ל הָיוּ יוֹצְאִים לַשּׁוּק, שֶׁבְּהֶכְרֵחַ לַעֲבר דֶּרֶךְ שָׁם; וּבְתוֹךְ-כָּךְ כְּשֶׁרָץ וְרָצָה לַעֲבר לַשּׁוּק וְשֶׁלּא יִרְאֵהוּ, דָּפַק רַבֵּנוּ זַ"ל בַּחַלּוֹן וְקָרָא אוֹתוֹ, וּמִסְּתָמָא הֻכְרַח לִכְנס, כִּי אֵין הַדֶּרֶךְ-אֶרֶץ שֶׁלּא לִכְנס אִם כְּבָר קָרְאוּ אוֹתוֹ. וּכְשֶׁבָּא אֶל רַבֵּנוּ זַ"ל, אָמַר לוֹ רַבֵּנוּ זַ"ל: "הַהִסְתַּכַּלְתָּ הַיּוֹם אֶל הַשָּׁמַיִם?" וַיּאמֶר: "לא!" קָרָא אוֹתוֹ רַבֵּנוּ זַ"ל אֶל הַחַלּוֹן וַיּאמֶר לוֹ: "הַבֵּט בַּחַלּוֹן וְתֹאמַר לִי מָה אַתָּה רוֹאֶה!" וַיּאמֶר: "אֲנִי רוֹאֶה עֲגָלוֹת וְסוּסִים וַאֲנָשִׁים רָצִים הֵנָּה וָהֵנָּה". עָנָה רַבֵּנוּ זַ"ל וְאָמַר לוֹ: "אַחַר חֲמִשִּׁים שָׁנָה יִהְיֶה יָרִיד אַחֵר לְגַמְרֵי; זֶה הַכּל שֶׁאַתָּה רוֹאֶה לא יִהְיֶה עוֹד, רַק סוּסִים אֲחֵרִים וַעֲגָלוֹת וּסְחוֹרוֹת וַאֲנָשִׁים אֲחֵרִים. וְגַם אֲנִי לא אֶהְיֶה וְגַם אַתָּה לא תִהְיֶה. כְּהַיּוֹם אֲנִי שׁוֹאֵל אוֹתְךָ: 'מָה אַתָּה כָּל-כָּךְ בָּהוּל וּמֻטְרָד שֶׁאֵין לְךָ אֲפִלּוּ זְמַן לְהִסְתַּכֵּל עַל הַשָּׁמַיִם?'" וַיִּקְרָא אֶת רַבִּי חַייקְל, שֶׁהָיָה בְּחֶדֶר אַחֵר, וַיּאמֶר לוֹ: "תִּרְאֶה, חַייקְל, מַה שֶּׁעָשִיתָ עִם הַשֶּׁפַע שֶׁלְּךָ, עַד שֶׁאֵין לוֹ אֲפִלּוּ זְמַן לְהִסְתַּכֵּל עַל הַשָּׁמָיִם!"


